ไทยพาณิชย์ขายเบี้ยชีวิต "เสิร์ฟให้ถึงบ้าน"
ยอดขายของเบี้ยประกันชีวิตในเดือน ม.ค.ก.พ.ที่ผ่านมา ที่ยังคงเติบโตเพิ่มขึ้นจากงวดเดียวกันของปีก่อนถึง 19% หรือได้เบี้ยมา 6.8 หมื่นล้านบาท ยังคงได้รับปัจจัยหลักสนับสนุนมาจากการที่แต่ละบริษัทได้ออกแบบและพัฒนาผลิตภัณฑ์ประกันชีวิตที่มีความหลากหลาย สามารถตอบสนองความต้องการของประชาชนทุกระดับ
23 เม.ย. 2556

ยอดขายของเบี้ยประกันชีวิตในเดือน ม.ค.ก.พ.ที่ผ่านมา ที่ยังคงเติบโตเพิ่มขึ้นจากงวดเดียวกันของปีก่อนถึง 19% หรือได้เบี้ยมา 6.8 หมื่นล้านบาท ยังคงได้รับปัจจัยหลักสนับสนุนมาจากการที่แต่ละบริษัทได้ออกแบบและพัฒนาผลิตภัณฑ์ประกันชีวิตที่มีความหลากหลาย สามารถตอบสนองความต้องการของประชาชนทุกระดับ 
โดยเฉพาะการพัฒนาช่องทางขายที่หลากหลายและมีคุณภาพมากขึ้น ทำให้แต่ละบริษัทประกันชีวิตเองก็ต่างเพิ่มช่องทางขายต่างๆ เพื่อให้ประชาชนได้เข้าถึงประกันได้ง่ายขึ้นกว่าเดิมอีก
ล่าสุด บริษัท ไทยพาณิชย์ประกันชีวิต ได้ปิ๊งไอเดียเปิดช่องทางขายใหม่ ด้วยการเปิดตัวรถโมบาย แวน “SCBLIFE Mobile Van” เพื่อปูพรมเจาะลูกค้าไปตามแหล่งชุมชน แหล่งคอมมูนิตี้ มอลล์ทั่วประเทศ 
แนวคิดของไทยพาณิชย์ประกันชีวิตครั้งนี้ เพื่อต้องการสร้างมิติใหม่ด้านประกันชีวิตให้ส่งตรงถึงบ้าน “Insurance Delivery” และเป็นตัวหนุนให้ตัวแทนเข้าถึงไลฟ์สไตล์ลูกค้าตั้งแต่ชุมชนเมืองยันรากหญ้า และยังเป็นการต่อยอดธุรกิจได้ง่ายขึ้น สะดวก ครบครัน ตัวแทนสามารถจัดกิจกรรมส่งเสริมการตลาด ให้บริการ พร้อมรับสมัครตัวแทนใหม่ได้ครบวงจรภายในรถคันเดียว ประเดิมลงภาคใต้เป็นพื้นที่แรก สิ้นปีตั้งเป้า 30 คันทั่วไทย
นายวิพล วรเสาหฤท กรรมการผู้จัดการใหญ่ บริษัท ไทยพาณิชย์ประกันชีวิต กล่าวว่า บริษัทตั้งเป้าติด 1 ใน 3 ด้านเบี้ยรับรวมให้ได้ภายในปี 2557 โดยช่องทางตัวแทนถือเป็นหนึ่งในยุทธศาสตร์หลัก ขณะที่ด้านช่องทางขายที่หลากหลายก็เพื่อให้สามารถเข้าถึงลูกค้าได้ครอบคลุมทุกส่วนแบ่งตลาด 
โดยในปีนี้บริษัทวางเป้าหมายการเติบโตของช่องทางตัวแทนไว้ที่เบี้ยใหม่ 1,234 ล้านบาท เติบโต 35% แต่ทุกวันนี้ ธุรกิจประกันชีวิตในแต่ละช่องทางมีการแข่งขันสูงมาก ดังนั้นการมองหาช่องทางใหม่ๆ ในการเข้าถึงลูกค้าจึงเป็นโจทย์ที่สำคัญว่าทำอย่างไรจะเข้าถึงลูกค้าได้ และทำอย่างไรจะกระตุ้นความต้องการของตลาดให้เติบโตสูงกว่าที่เป็นอยู่ได้อีก ซึ่งบริษัทมี 3 องค์ประกอบในการทำธุรกิจ คือ ลูกค้า ผลิตภัณฑ์ และช่องทางที่จะนำผลิตภัณฑ์ไปพบกับผู้บริโภค 
ดังนั้น การมองหาช่องทางการขายใหม่ๆ จึงเป็นกลยุทธ์สำคัญในการขยายฐานตลาด และช่วยตัวแทนให้มีโอกาสในการนำเสนอผลิตภัณฑ์แก่ลูกค้าได้มากยิ่งขึ้น
ด้าน นายวิชัย ชีวศรีรุ่งเรือง ประธานเจ้าหน้าที่บริหารสายงานตัวแทนประกันชีวิต (CAO) กล่าวว่า “หนึ่งในกลยุทธ์เชิงรุกที่จะขับเคลื่อนการเติบโตของช่องทางตัวแทนตามเป้าหมายของปีนี้คือ การสร้างช่องทางการขายที่หลากหลาย เพื่อสนับสนุนการต่อยอดธุรกิจให้กับตัวแทนของบริษัท โดย SCBLIFE ได้เปิดตัว “โครงการรถโมบายล์ แวน” (SCBLIFE Mobile Van) ซึ่งเป็นรถตู้ดัดแปลงพิเศษที่ออกแบบให้มีความอเนกประสงค์ สะท้อนภาพลักษณ์แบรนด์ที่เข้าถึง ตอบโจทย์ความต้องการของผู้บริโภค และช่วยสนับสนุนกิจกรรมการตลาดของตัวแทนได้เป็นอย่างดี ซึ่งตัวแทนสามารถนำรถไปจอดตามพื้นที่เช่าย่านคอมมูนิตี้มอลล์ที่เป็นแหล่งชุมชนการค้าในเมือง ไปจนถึงชุมชนในพื้นที่ห่างไกล และสามารถทำกิจกรรมส่งเสริมการตลาดได้อย่างครบครัน ทั้งการนำเสนอขาย กิจกรรมชักชวนผู้มุ่งหวัง รวมถึงให้บริการแก่ลูกค้าเดิม และรีครูททีมงานใหม่ได้เบ็ดเสร็จภายในรถคันเดียว” 
“เราเน้นการสร้างพื้นที่ทำงานให้กับตัวแทน เพื่อให้ตัวแทนมีโอกาสพบปะกับลูกค้าและผู้มุ่งหวังได้ทุกๆ วัน ไม่ว่าลูกค้าจะอยู่ที่ไหน ตัวแทนของเราสามารถเข้าถึงได้ทุกๆ ที่ เป็นประกันชีวิต เดลิเวอรี่ ที่นำผลประโยชน์ความคุ้มครองของประกันชีวิตส่งตรงถึงบ้านลูกค้า เชื่อมั่นว่าโครงการรถโมบายล์ แวนนี้ จะช่วยตอบโจทย์เรื่องการต่อยอดขยายธุรกิจให้กับตัวแทนได้เป็นอย่างดี โดยหลังจากเปิดตัวและประเดิมลงพื้นที่ภาคใต้เป็นจุดแรก ก็ได้รับกระแสตอบรับจากตัวแทนอย่างน่าพอใจ เพราะนอกจากจะช่วยสนับสนุนการทำงานของตัวแทนให้สะดวก คุ้มค่า ครบครันมากขึ้นแล้ว ภาพลักษณ์อันแข็งแกร่งของแบรนด์ไทยพาณิชย์ประกันชีวิต ยังร่วมขับเคลื่อนคู่ไปกับภาพลักษณ์ตัวแทนมืออาชีพในทุกๆ พื้นที่ทำงานอีกด้วย จึงเป็นจุดเด่นที่ทำให้ตัวแทนสนใจเข้าร่วมโครงการ โดยในปีนี้ SCBLIFE ตั้งเป้าขยายโครงการรถ SCBLIFE โมบายล์ แวน ไว้ที่ 30 คัน เพื่อให้สามารถกระจายเข้าถึงกลุ่มลูกค้าได้ทั่วประเทศ” นายวิชัย CAO กล่าวเสริม